Joniškėlio statybinių medžiagų gamykla

Joniškėlio statybinių medžiagų gamykla, kartais minima ir kaip Joniškėlio plytinė – buvusi įmonė Pasvalio rajone, Joniškėlio kaime. Stovėjo apie 2 km į šiaurės vakarus nuo Joniškėlio miesto, prie Joniškėlio–Linkuvos kelio ir Gubernijos–Biržų siaurojo geležinkelio, šalia Mustupio upelio. Veikė nuo XX a. penktojo dešimtmečio iki XX a. pabaigos. Gamino plytas ir drenažo vamzdžius.

 Istorija 
Miestelio istorijoje minima, kad plytinė Joniškėlyje pastatyta 1871 m.Vincas Brazauskas, Kazys Misius, Joniškėlis, Visuotinė lietuvių enciklopedija, 2024-12-13. Nuoroda tikrinta 2025-03-14. Tačiau plytos Joniškėlio dvare gamintos ir anksčiau – XVIII a. pabaigoje jos naudotos Joniškėlio bažnyčios statybai. XX a. ketvirtojo dešimtmečio pabaigoje pradėtos naujos gamyklos statybos. Inžinieriaus Račiaus iniciatyvos dėka, statyba nenutrūko ir Antrojo pasaulinio karo metu. 1942 m. plytinė pastatyta ir atiduota eksploatacijai, jos pajėgumas buvo 4,5 mln. plytų per metus.Viktoras Stanislovaitis, Joniškėlio parapijos istorijos trumpa apžvalga, Joniškėlis.lt, 2009-10-22. Nuoroda tikrinta 2025-03-14. Molis gamybai imtas iš šalia esančio karjero ir gabentas į gamyklą siaurojo geležinkelio bėgiais. Nuo Gubernijos–Biržų geležinkelio į gamyklą vedė dar viena geležinkelio atšaka.SSRS topografinis žemėlapis, 1:10 000, O-35-133-V-g-3, 1961 m.

Sovietmečiu įmonė vadinta Joniškėlio statybinių medžiagų gamykla. Nuo 1975 m.Asta Bitinaitė, Per auksines vestuves buvo linksma, kaip ir prieš pusšimtį metų, Joniškėlis.lt, 2021-10-28. Nuoroda tikrinta 2025-03-14. gamykloje veikė du cechai: Joniškėlyje ir Kraštuose. Joniškėlio cechas 1977 m. rekonstruotas, 1986 m. pradėta Kraštų cecho rekonstrukcija. 1984 m. gamykloje dirbo 290 darbuotojų, pagaminta 17,5 mln. skylėtų plytų ir 2,3 mln. drenažo vamzdžių. XX a. dešimtajame dešimtmetyje gamykla uždaryta (Kraštų cechas veikė iki 1997 m.). Buvusios gamyklos Joniškėlio cecho pastatuose 2005 m. įsikūrė naudota žemės ūkio technika prekiaujanti bendrovė. Jos vadovo iniciatyva šalikelėje prie buvusios gamyklos, ant siauruko bėgių, įrengta technikos ekspozicija – traukinio sąstatas su lokomotyvu ir platformomis, ant kurių sustatyti restauruoti sovietmečio vikšriniai traktoriai.Viktoras Stanislovaitis, Šalia Joniškėlio – neįprasta technikos ekspozicija, Joniškėlis.lt, 2019-05-11. Nuoroda tikrinta 2025-03-14.

 Šaltiniai 

Kategorija:Buvusios Lietuvos įmonės
Kategorija:Joniškėlis
Kategorija:Lietuvos statybos pramonės įmonės